«Уның ҡарауы, рәхәтләнеп бер кейенеп, тәмле итеп ашап ҡалдым», – тине. Ул наркотик һатҡан кешеләр ҙә бит әҙәм балалары, кемдеңдер ғәзиздәре ине. Уларҙың һынған яҙмыштары өсөн кем яуап бирергә тейеш? Журналист булғас, ВИЧ-инфекциялы наркомандар ятҡан дауаханала ла булдым. Улар шәүлә кеүек кенә йөрөй. Был донъяла бер ғәмдәре юҡ. Табиптар дарыуҙар менән генә ғүмерҙәрен оҙайтып тора. Улар йәмғиәттән айырылған, кешелектән сыҡҡан кешеләр ине... Транквиxadлизатор тәьҫирендә сайҡалып, үҙ эйфорияһында йөрөүселәр... Улар ҙа бит кемдеңдер ғәзиз балаһы... Бер әсәнең яҙмышы әле лә күҙ алдынан китмәй. Ул өс бала үҫтергән – ике малай, бер ҡыҙ. Бер малайы наркомания һаҙлығына батып, ҡатыны менән икәүләшеп эшләмәй, өйҙәге әйберҙәрҙе һата. Улдары ла донъяға килә. Икенсе улы иһә милицияға эшкә инә. Ғаиләләге туҡтауһыҙ ыҙғыш, ағаһының тәртипһеҙ йәшәү рәүеше, әсәһен мыҫҡыллап йәшәүе уны һуңғы сиккә еткерә: эшенән пистолетын алып ҡайта ла ағаһын атып үлтерә... Балаһы менән еңгәһен быуа...